
	1.
	Noteikumu projekts
72. Lai saņemtu šo noteikumu 71.2. apakšpunktā minēto individuālo atļauju, operators iesniedz iesniegumu, izmantojot zemkopības nozares e-pakalpojumu vietni, kurā norāda:
	Iebildums
Vēršam uzmanību uz to, ka Administratīvā procesa likuma 56. panta pirmā daļa paredz, ka iesniegumu var iesniegt mutvārdos vai rakstveidā, tostarp, elektroniski. Savukārt vienu konkrētu iesnieguma iesniegšanas veidu, piemēram, informācijas sistēmā, var paredzēt tikai citā likumā, nevis Ministru kabineta noteikumos. Ievērojot minēto, lūdzam norādīt, no kuras likuma normas izriet, ka projekta 72. punktā minēto iesniegumu iesniedz tikai, izmantojot zemkopības nozares e-pakalpojumu vietni, vai svītrot attiecīgo regulējumu.
Piedāvātā redakcija
-
	Linda Upīte (TM)

	2.
	Noteikumu projekts
117. Kontroles institūcija, konstatējot neatbilstību bioloģiskās lauksaimniecības nosacījumiem un ņemot vērā šo noteikumu 121. punkta kārtību, klasificē neatbilstību un saskaņā ar regulas 2018/848 41. panta 4. punktu uzliek par pienākumu operatoram īstenot neatbilstību novēršanas pasākumu katalogā noteiktās darbības (​​​pielikums). Kontroles institūcija konstatēto būtisko neatbilstību var klasificēt kā kritisku, ja neatbilstība ir tīša.
	Iebildums
Lūdzam precizēt projekta 117. punkta daļu "Kontroles institūcija konstatēto būtisko neatbilstību var klasificēt kā kritisku, ja neatbilstība ir tīša", jo kritērijs "tīša neatbilstība" ir subjektīvs un neviennozīmīgi saprotams nosacījums. Norādām, ka tiesību normu adresātiem jānodrošina precīza izpratne par tā būtību, piemēram, kā tiks vērtēts un noteikts, kādi gadījumi būs uzskatāmi par tīšiem.
Tāpat, lūdzam izvērtēt, vai tiek korekti noteikts, ka kontroles institūcija, ņemot vērā projekta 121. punkta kārtību, klasificē neatbilstību, ja 121. punkts nosaka gadījumu, kad kontroles institūcija “ir tiesīga ierobežot operatora sertifikāta tvērumu, apturēt vai anulēt sertifikātu”, nevis nosacījumus attiecībā uz neatbilstību klasifikāciju. Norādām, ka atbilstoši juridiskās tehnikas prasībām tiesību normai ir jābūt skaidrai, lai tās lietotājs un piemērotājs gūtu nepārprotamu priekšstatu par saviem pienākumiem un tiesībām.
Piedāvātā redakcija
-
	Agita Strode (TM)

	3.
	Noteikumu projekts
124. Ja kontroles institūcijas deleģēšanas līgums tiek izbeigts vai tās darbība tiek pilnīgi vai daļēji apturēta pirms termiņa regulas 2017/625 33. panta b) apakšpunktā minētajos gadījumos, Pārtikas un veterinārais dienests pieņem lēmumu par attiecīgās kontroles institūcijas operatoriem izsniegto sertifikātu vai atbilstības apliecinājumu derīguma termiņu un par to paziņo operatoriem, norādot kontroles institūcijas, kurās operators var pieteikties uzraudzībai. Ja tiek apturēta tikai kāda no kontroles institūcijas darbībām, Pārtikas un veterinārais dienests informē tikai tos operatorus, kuru darbība attiecas uz apturēto jomu. Operators piesakās uzraudzībai ne vēlāk kā viena mēneša laikā pēc paziņojuma saņemšanas.
	Iebildums
Lūdzam nepārrakstīt regulu normas un gadījumos, ja nepieciešama projekta normu sasaiste ar regulu normām, lietot atsauces uz konkrētām regulas normām. Piemēram, projekta 124. punktā daļu "Ja kontroles institūcijas deleģēšanas līgums tiek izbeigts vai tās darbība tiek pilnīgi vai daļēji apturēta pirms termiņa regulas 2017/625 33. panta b) apakšpunktā minētajos gadījumos, [..]" aizstāt ar "Ja kontroles institūcijas deleģēšanas līgums tiek izbeigts saskaņā ar regulas 2018/848 40. panta 7. punktu [..]".
Piedāvātā redakcija
-
	Agita Strode (TM)

	4.
	Noteikumu projekts
127. Šo noteikumu ​29. punkts stājas spēkā 2029. gada 1. janvārī. 
	Iebildums
Lūdzam pārskatīt projekta 127. punktu, nodrošinot projekta atbilstību Eiropas Savienības tiesību aktiem. Vēršam uzmanību, ka Eiropas Parlamenta un Padomes 2018. gada 30. maija Regulas (ES) 2018/848 par bioloģisko ražošanu un bioloģisko produktu marķēšanu un ar ko atceļ Padomes Regulu (EK) Nr. 834/2007 (turpmāk - regula 2018/848) 53. punktā paredzētas atkāpes no bioloģiskā augu reproduktīvā materiāla un bioloģiski audzētu dzīvnieku izmantošanas līdz 2036. gada 31. decembrim konkrētām II pielikuma I daļas un II pielikuma II daļas vienībām. Atbilstoši anotācijā skaidrotajam ar projekta 29. punktu ieviestais Regulas 2018/848 II pielikuma I daļas 1.8.1. apakšpunkts neietilpst šajā atkāpes kategorijā. Attiecīgi, lūdzam precizēt projektu vai precizēt sniegtos skaidrojumus, nodrošinot izvērstu 127. punkta pamatojumu un precīzu izpratni par projekta atbilstību regulai.
Piedāvātā redakcija
-
	Agita Strode (TM)

	5.
	Anotācija (ex-ante)
5. Tiesību akta projekta atbilstība Latvijas Republikas starptautiskajām saistībām
	Iebildums
Atkārtoti lūdzam anotācijas 5.4. apakšsadaļā precīzi un pilnīgi atspoguļot informāciju par projekta atbilstību Eiropas Savienības tiesību aktiem. Vēršam uzmanību, ka, piemēram:
1) atbilstoši projekta redakcijai projekta 25. punkts ievieš visu Regulas 2018/848 39. panta 1. punktu, bet no anotācijas izriet tikai "a", "b" un "d" apakšpunkta ieviešana, projekta 61. punkts ievieš visu Regulas 2018/848 25. pantu, bet atbilstoši skaidrojumiem tikai tā 1. punktu u.tml. Lūdzam pārskatīt regulu ieviešanu un veikt nepieciešamo projekta un skaidrojumu salāgošanu;
2) atbilstoši projektam 82. punkts ievieš arī regulas 2018/848 II pielikuma II daļas 1.3.4.3.apakšpunktu;
3) atbilstoši skaidrojumiem anotācijā projekts ievieš arī Regulas 2017/625 80. pantu, bet Regulas 2018/848 2. panta 3. punkts ieviests arī, piemēram, projekta 4. un 6. punktā, bet tas netiek atspoguļots 1. tabulā;
4) izvērsti skaidrot, kā ir izmantota, ieviesta regulā paredzētā rīcības brīvība dalībvalstij ieviest noteiktas regulas normas un kādēļ? Piemēram, Regulas 2018/848 24. panta 7. punktā ir dota iespēja dalībvalstīm ne tikai “iesniegt Eiropas Komisijai priekšlikumus par produktu un vielu iekļaušanu atļauto vielu sarakstos”, bet arī svītrot no tiem vai grozīt ražošanas noteikumos minētās lietošanas specifikācijas, atbilstoši tabulai tiek ieviests viss regulas 2018/848 34. pants, tajā skaitā 4. punkts, ar tajā paredzēto rīcības brīvību u.tml.;
5) projekts ir jauns attiecīgi norāde uz to, ka “Iepriekš ieviestās tiesību normas ar noteikumu projektu netiek ietekmētas” ir neatbilstoša;
6) vai projekta 117. punkts, nosakot, ka kontroles institūcija, konstatējot neatbilstību, to klasificē un uzliek par pienākumu īstenot neatbilstību novēršanas pasākumu darbības, tiešām ievieš regulas 2021/279 8. pantu un I pielikumu, kur definēti nosacījumi nacionālo pasākumu katalogu izstrādei kā tādai. 
Piedāvātā redakcija
-
	Agita Strode (TM)

	6.
	Noteikumu projekts
2. Kontroles institūcijas atbilstības kritēriji un valsts pārvaldes uzdevumu ietvaros sniegto maksas pakalpojumu cenrāža noteikšana, apstiprināšana un piemērošana
	Priekšlikums
Precizējot projekta nodaļu nosaukumus un saturu, iesakām ievērot no Ministru kabineta pilnvarojuma (Lauksaimniecības un lauku attīstības likuma 11. panta trešās daļas 1., 7. un 8. punkts) un projekta 1. punkta izrietošo projekta tvērumu. Piemēram, projekta 1.3. apakšpunkts paredz, ka tas nosaka "bioloģiskās lauksaimniecības kontroles institūcijas valsts pārvaldes uzdevumu ietvaros sniegto maksas pakalpojumu cenrāža noteikšanas kritērijus, apstiprināšanas un piemērošanas kārtību", bet no projekta 2. nodaļas nosaukuma precizējuma izriet maksas pakalpojumu cenrāža kā tāda noteikšana. 
Piedāvātā redakcija
-
	Agita Strode (TM)

	7.
	Noteikumu projekts
29.3. stiebrzāļu un tauriņziežu. Sēklas izmanto maisījumos, tīrsējā vai pasējā. Sēklu maisījumos bioloģiskā sēkla ir vismaz 20 procentu apjomā;
	Priekšlikums
Iesakām nodrošināt vienotu pieeju terminu formulēšanā. Piemēram, pēc precizējumu veikšanas projektā vienlaicīgi pastāv formulējums "sertificēta bioloģiska sēkla" un "bioloģiska sēkla" vai "bioloģiskas izcelsmes augu reproduktīvs materiāls" un "augu reproduktīvs materiāls". 
Piedāvātā redakcija
-
	Agita Strode (TM)

	8.
	Noteikumu projekts
53. Saskaņā ar regulas 2018/848  10. panta 3. punkta "a" apakšpunktu, kontroles institūcija viena mēneša laikā pēc šo noteikumu 51. punktā minētā iesnieguma saņemšanas, pamatojoties uz šo noteikumu 52. punktā  minēto informāciju, sagatavo ziņojumu un pieņem lēmumu par pārejas perioda atzīšanu ar atpakaļejošu spēku.
	Priekšlikums
Aicinām svītrot projekta 53. un 54. punktā teikuma daļu "viena mēneša laikā pēc šo noteikumu 51. punktā minētā iesnieguma saņemšanas", ņemot vērā to, ka šis regulējums dublē Administratīvā procesa likuma 64. panta pirmajā daļā noteikto.
Piedāvātā redakcija
-
	Linda Upīte (TM)

	9.
	Noteikumu projekts
60. Pārtikas un veterinārais dienests viena mēneša laikā pēc iesnieguma saņemšanas pieņem lēmumu par atkāpes piemērošanu un nosūta to kontroles institūcijai un operatoram, kā arī par pieņemto lēmumu informē Eiropas Komisiju.
	Priekšlikums
Aicinām projekta 60. punktā svītrot vārdus "viena mēneša laikā pēc iesnieguma saņemšanas", ņemot vērā to, ka šis regulējums dublē Administratīvā procesa likuma 64. panta pirmajā daļā noteikto.
Piedāvātā redakcija
-
	Linda Upīte (TM)

	10.
	Noteikumu projekts
74. Valsts augu aizsardzības dienests viena mēneša laikā pēc šo noteikumu 72. punktā minētā iesnieguma saņemšanas, veic izvērtēšanu un pieņem lēmumu par individuālas atļaujas izsniegšanu saskaņā ar regulas 2018/848 II pielikuma I daļas 1.8.5.1., 1.8.5.4., 1.8.5.5. punktiem un ar Komisijas 2022. gada 17. janvāra Deleģētās regulas (ES) 2022/474, ar ko attiecībā uz īpašām prasībām par nebioloģisko, pārejas un bioloģisko sējeņu un cita augu reproduktīvā materiāla ražošanu un izmantošanu groza Eiropas Parlamenta un Padomes Regulas (ES) 2018/848 II pielikumu, "c" punktu, iekļaujot individuālas atļaujas izsniegšanu operatoriem, kuri ražo bioloģiskajā ražošanā paredzētu augu reproduktīvo materiālu.
	Priekšlikums
Iesakām precizēt atsauci uz Komisijas 2022. gada 17. janvāra Deleģētās regulas (ES) 2022/474, ar ko attiecībā uz īpašām prasībām par nebioloģisko, pārejas un bioloģisko sējeņu un cita augu reproduktīvā materiāla ražošanu un izmantošanu groza Eiropas Parlamenta un Padomes Regulas (ES) 2018/848, II pielikumu vienību. Norādīta atsauce vienkārši uz "c" punktu, lai arī saprotams, ka ar to domāts "II pielikuma "c"punkts".
Piedāvātā redakcija
-
	Agita Strode (TM)

	11.
	Anotācija (ex-ante)
8.1.13. uz datu aizsardzību
	Priekšlikums
Ņemot vērā, ka projekts paredz fizisko personu datu apstrādi, aicinām papildināt anotācijas 8.1.13. apakšpunktu, ietverot visu nepieciešamo informāciju atbilstoši Valsts kancelejas 2021. gada vadlīnijās sākotnējās ietekmes novērtēšanai un novērtējuma ziņojuma sagatavošanai vienotajā tiesību aktu izstrādes un saskaņošanas portālā noteiktajam attiecībā uz datu aizsardzību (54.-55.lpp.), tajā skaitā norādot tiesisko pamatojumu personu datu apstrādei (tostarp arī spēkā esošu ārējo normatīvo aktu (-us) un tā normu (-as), no kā ir izsecināma nepieciešamība apstrādāt personu datus projektā paredzētajā veidā), kā arī sniedzot īsu un kodolīgu skaidrojumu par paredzēto personu datu apstrādi – kādu datu subjektu un kādu kategoriju datus paredz apstrādāt projekts, kādos konkrētos nolūkos, papildus norādot arī – vai personu dati tiks glabāti un kāds būs datu glabāšanas termiņš, kāds ir pamatojums glabāšanas termiņam, kā arī informāciju par to, vai dati tiks nodoti citām institūcijām un kādā nolūkā.
Piedāvātā redakcija
-
	Santa Skutele (TM)



